Bure probeer baba red uit huisBure het die kind in die huis hoor huil. (Argieffoto: Unsplash) Die polisie in Limpopo het die publiek gemaan om nie reg in eie hande te neem nie, nadat inwoners van ŉ nedersetting vergeefs probeer het om ŉ 11 maande oue baba te red wat glo deur sy ma aangerand is. Brig. Motlafela Mojepelo, polisiewoordvoerder, sê die 42-jarige vrou het haar en haar babaseuntjie glo Sondag in hul huis in die Halambani Tswinganani-nedersetting, in die Tshaulu-polisiëringsgebied, toegesluit en die kind begin slaan. “Inwoners het die angstige geskreeu van die baba gehoor en hulle na die huis gehaas. Nadat hulle besef het die deur is gesluit, het hulle dit oopgebreek en die ernstig beseerde baba van sy ma gered,” sê Mojapelo. Die kind is inderhaas na die Lambani-kliniek geneem, maar is by sy aankoms daar dood verklaar. Volgens Mojapelo is die vrou reeds op aanklag van moord in hegtenis geneem, maar die motief vir die voorval is in hierdie stadium nog onduidelik. Volgens hom vorm moontlike gesinsgeweld deel van die ondersoek. “Ons rig ŉ skerp waarskuwing aan inwoners van daardie gebied om nie reg in eie hande te neem nie, omdat dit hulle strafregtelik aanspreeklik kan maak. Gee die polisie eerder die ruimte om dié verskriklike voorval op ŉ wettige manier te hanteer,” sê lt.genl. Thembi Hadebe, provinsiale polisiehoof.